[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 17.3.2006

SEK(2006) 371 endelig

Forslag til

INTERN AFTALE

mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet den 23. juni 2000 i Cotonou, Benin, og revideret i Luxembourg (Storhertugdømmet Luxembourg) den 25. juni 2005, samt om finansiel bistand til de oversøiske lande og territorier, på hvilke EF-traktatens fjerde del finder anvendelse

(forelagt af Kommissionen)

BEGRUNDELSE

For det geografiske samarbejde med staterne i Afrika, Vestindien og Stillehavet (AVS) i henhold til den flerårige finansielle ramme for samarbejde i henhold til AVS-EF-partnerskabsaftalen i perioden efter 9. EUF traf Det Europæiske Råd på sit møde den 16. december 2005 nærmere afgørelse om perioden 2008-2013, om det bevilgede beløb (22 682 mio. EUR i løbende priser, ekskl. støtteudgifter), om finansieringsmekanismen (den mellemstatslige europæiske udviklingsfond – EUF) og om bidragsnøglen (som ligger mellem den 9. EUF-nøgle og det anslåede budgetbidrag). På grundlag heraf er der udarbejdet en flerårig finansiel ramme for perioden 2008-2013 og en supplerende intern aftale. Hertil hører en foreløbig simulering af stemmevægten i det 10. EUF-Udvalg, som er baseret på den bidragsnøgle, der blev vedtaget af Det Europæiske Råd i december 2005. Til støtteudgifter anmodes der om ekstra midler, som udgør 4 % af de bevillinger, som forvaltes af Kommissionen. Det er en væsentlig forøgelse sammenlignet med 9. EUF og afspejler Kommissionens vilje til i højere grad at tage hensyn til de reelle støtteudgifter, der skal afsættes til implementeringen af EUF, blandt andet ekstra omkostninger i forbindelse med, at bistandsforvaltningen vil blive udlagt til delegationerne, og øget til overvågning.

Den interne aftale skal være ratificeret af alle medlemsstater, inden den kan træde i kraft. Det har tidligere vist sig, at denne ratificering kan tage to år eller endnu mere fra datoen for underskrivelsen af aftalen. Da den reviderede AVS-EF-partnerskabsaftale blev undertegnet den 25. juni 2005, fremsatte AVS og EF derfor en fælles erklæring om, at “Hver af parterne bestræber sig på at iværksætte proceduren til ratifikation af den reviderede Cotonou-aftale senest 18 måneder efter undertegnelsen af den reviderede aftale under hensyntagen til medlemsstaternes og Fællesskabets kompetencer og procedurer”. Eftersom det forventes, at der vil være disponeret fuldt ud over midlerne i 9. EUF ved udgangen af 2007, er det meget vigtigt, at 10. EUF kan starte effektivt den første dag i 2008, således at ratifikationsproceduren kan starte snarest muligt, dvs. umiddelbart efter at AVS-EF-Ministerrådet har vedtaget den tilhørende flerårige finansielle ramme for perioden 2008-2013, som skal foreligge i begyndelsen af juni 2006.

Under 9. EUF dækker den interne aftale ikke blot finansieringen af Fællesskabets bistand i henhold til finansprotokollen, men også forvaltning og gennemførelse heraf, herunder komitologiprocedurer. Ifølge den interne aftale kan de artikler, som ikke har nogen indvirkning på finansieringen og bidragsnøglen, ændres af Rådet med enstemmighed.

Af hensyn til Fællesskabets forsøg på at opnå større harmonisering bør implementeringen af 10. EUF følge de regler, der vil blive vedtaget efter drøftelser om “instrumentet til udviklingssamarbejde og økonomisk samarbejde” inden for rammerne af det finansielle overslag for 2007-2013. Da disse drøftelser kan tage en del tid, dækker den foreslåede interne aftale vedrørende 10. EUF kun de aspekter, der kræver ratifikation. Der er primært tale om de finansielle aspekter og om bekræftelsen af, at der vil blive nedsat et passende forvaltningsudvalg – de særlige programmerings- og beslutningsopgaver for dette udvalg vil blive fastsat i en særskilt rådsforordning. Dermed vil det blive lettere hurtigt at få vedtaget en mindre intern aftale. Finansforordningen for 10. EUF vil blive udarbejdet senere, efter at arbejdet med forenklingen af forordningerne om det almindelige budget er afsluttet, igen for at strømline proceduren mest muligt.

Den interne aftale vedrørende 10. EUF indeholder en udløbsklausul, hvilket betyder, at der ikke længere kan disponeres over midler fra tidligere EUF, når 10. EUF først er trådt i kraft, og der vil heller ikke kunne overføres midler, der er frigjort efter denne dato fra tidligere EUF. Det er foreneligt med eventuel senere opførelse på budgettet. Den nye interne aftale åbner også mulighed for efterfølgende forhøjelser af medlemsstaternes bidrag set i lyset af deres seneste tilsagn om at ville forhøje deres statslige udviklingsbistand betydeligt i den periode, der dækkes af den flerårige finansielle ramme for 2008-2013, og at ville kanalisere mindst 50 % af disse forhøjelser til Afrika. Og aftalen er så fleksibel, at der også fremover vil kunne foretages tilpasninger efter revisionen af budgettet for 2008-2009.

Da Det Europæiske Råd på sit møde den 16. december 2005 besluttede at gå tilbage til den nuværende mellemstatslige EUF, må der også afsættes ekstra midler under 10. EUF til de oversøiske lande og territorier (OLT) ud over de beløb, der er øremærket til geografisk samarbejde med AVS. I det oprindelige forslag fra Kommissionen [KOM(2004)838] blev det foreslået, at det til OLT øremærkede beløb bør være proportionel med OLT’s andel i 9. EUF. Da 1,30 % af de operationelle bevillinger til AVS under 9. EUF går til OLT, er det beløb, der anmodes om til at finansiere Fællesskabets bistand til OLT for perioden 2008-2013 på 294 mio. EUR.

Ligesom i Rådets konklusioner af 16. december 2005 forudsættes det, at Bulgarien og Rumænien tiltræder EU inden 1. januar 2008, og at de vil bidrage til 10. EUF. I den kommende afgørelse om den foreløbige anvendelse af den interne aftale vil der om nødvendigt være en bestemmelse vedrørende disse to lande.

Forslag til

INTERN AFTALE

mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med partnerskabsaftalen mellem staterne i Afrika, Vestindien og Stillehavet og Det Europæiske Fællesskab og dets medlemsstater, undertegnet den 23. juni 2000 i Cotonou, Benin, og revideret i Luxembourg (Storhertugdømmet Luxembourg) den 25. juni 2005, samt om finansiel bistand til de oversøiske lande og territorier, på hvilke EF-traktatens fjerde del finder anvendelse

REPRÆSENTANTERNE FOR REGERINGERNE FOR DET EUROPÆISKE FÆLLESSKABS MEDLEMSSTATER, FORSAMLET I RÅDET, ER -

under henvisning til traktaten om oprettelse af Det Europæiske Fællesskab,

ud fra følgende betragtninger:

(1) I partnerskabsaftalen mellem staterne i Afrika, Vestindien og Stillehavet, i det følgende benævnt “AVS”, og Det Europæiske Fællesskab og dets medlemsstater, undertegnet den 23. juni 2000 i Cotonou, Benin, og revideret i Luxembourg (Storhertugdømmet Luxembourg) den 25. juni 2005, i det følgende benævnt AVS-EF-aftalen, fremgår det af bilag Ia, stk. 3, at “Ministerrådet træffer uanset artikel 95 i denne aftale afgørelse om eventuelle ændringer af den flerårige finansielle ramme eller dermed forbundne dele af aftalen”[1].

(2) AVS-EF-Ministerrådet vedtog på sit møde i Port Moresby (Papua Ny Guinea) den 1. og 2. juni 2006 bilag Ib til AVS-EF-aftalen og vedtog deri, at det samlede beløb for Fællesskabets bistand til AVS-staterne i henhold til den flerårige finansielle ramme for perioden 2008-2013 inden for rammerne af AVS-EF-aftalen skulle sættes til 22 682 mio. EUR i 10. Europæiske Udviklingsfond, i det følgende benævnt “10. EUF”, som finansieres af medlemsstaterne.

(3) Rådets afgørelse 2001/822/EF af 27. november 2001 om de oversøiske landes og territoriers, i det følgende benævnt “OLT”, associering med Det Europæiske Fællesskab, i det følgende benævnt “associeringsafgørelsen”, anvendes indtil den 31. december 2011. Der vil inden da blive vedtaget en ny afgørelse på basis af traktatens artikel 187. Inden den 31. december 2007 vil Rådet, der træffer afgørelse ved enstemmighed på forslag af Kommissionen, afsætte 294 mio. EUR fra 10. EUF til finansiel bistand til OLT i perioden 2008-2013, hvor del fire i traktaten finder anvendelse.

(4) I medfør af Rådets afgørelse 2005/446/EF af 30. maj 2005 er skæringsdatoen for, hvornår der ikke længere kan disponeres over midler fra 9. EUF, som forvaltes af Kommissionen, rentegodtgørelser, som forvaltes af Den Europæiske Investeringsbank, i det følgende benævnt “Banken”, og renteindtægter af disse bevillinger, den 31. december 2007. Denne dato kan om nødvendigt tages op til revision.

(5) For at implementere AVS-EF-aftalen og associeringsafgørelsen bør der indføres en 10. EUF og fastlægges en procedure for tildelingen af midler samt for medlemsstaternes bidrag til disse midler.

(6) Repræsentanterne for medlemsstaternes regeringer, forsamlet i Rådet, har vedtaget at afsætte et ekstra beløb på 859 mio. EUR fra 10. EUF til støtteudgifter, som Kommissionen pådrager sig under programmeringen og gennemførelsen af EUF.

(7) Der bør fastsættes regler for forvaltning af det finansielle samarbejde.

(8) Den 12. september 2000 vedtog Rådet en intern aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand under finansprotokollen til AVS-EF-aftalen og tildelingen af finansiel bistand til de oversøiske lande og territorier, som del fire af EF-traktaten gælder for[2].

(9) Der bør nedsættes et udvalg af repræsentanter for medlemsstaternes regeringer i Kommissionen, i det følgende benævnt EUF-Udvalget, og et lignende udvalg bør nedsættes i Banken. Kommissionens og Bankens arbejde med anvendelsen af AVS-EF-aftalen og de tilsvarende bestemmelser i associeringsafgørelsen bør harmoniseres.

samt efter høring af Kommissionen og Banken -

BLEVET ENIGE OM FØLGENDE:

KAPITEL 1

FINANSIELLE MIDLER

A rtikel 1

10. EUF’s midler

1. Medlemsstaterne opretter en tiende europæisk udviklingsfond, i det følgende benævnt “10. EUF”.

2. 10. EUF omfatter:

a) et beløb på op til 23 835 mio. EUR, som tilvejebringes af medlemsstaterne efter følgende fordelingsnøgle:

Medlemsstat | Bidrag i mio. EUR |

Belgien | 841,3755 |

Bulgarien | 33,369 |

Tjekkiet | 121,5585 |

Danmark | 476,700 |

Tyskland | 4 886,175 |

Estland | 11,9175 |

Grækenland | 350,3745 |

Spanien | 1 871,0475 |

Frankrig: | 4 659,7425 |

Irland | 216,8985 |

Italien | 3 065,181 |

Cypern | 21,4515 |

Letland | 16,6845 |

Litauen | 28,602 |

Luxembourg | 64,3545 |

Ungarn | 131,0925 |

Malta | 7,1505 |

Nederlandene | 1 155,9975 |

Østrig | 574,4235 |

Polen | 309,855 |

Portugal | 274,1025 |

Rumænien | 88,1895 |

Slovenien | 42,903 |

Slovakiet | 50,0535 |

Finland | 350,3745 |

Sverige | 653,079 |

Storbritannien | 3 532,347 |

23 835,000 |

Beløbet på 23 835 mio. EUR er til rådighed fra ikrafttrædelsen af den flerårige finansielle ramme, og heraf tildeles

i) 22 682 mio. EUR til AVS-gruppen af stater

(ii) 294 mio. EUR til OLT

ii) 859 mio. EUR til Kommissionen til støtteudgifter som omhandlet i artikel 6 til Kommissionens programmering og gennemførelse af EUF

b) de midler, der nævnes i bilag I til AVS-EF-aftalen og bilag II A til associeringsafgørelsen, og som er tildelt under 9. EUF til at finansiere midlerne i investeringsfaciliteten, som ikke berøres af Rådets afgørelse 2005/446/EF af 30. maj 2005 om skæringsdatoen for, hvornår der ikke længere vil blive disponeret over midler fra 9. EUF, og som forvaltes efter gennemførelsesreglerne for 10. EUF fra datoen for ikrafttrædelsen af den flerårige finansielle ramme for perioden 2008-2013 under AVS-EF-aftalen og datoen for ikrafttrædelsen af Rådets afgørelse om finansiel bistand til OLT i perioden 2008-3013.

3. Efter den 31. december 2007 eller efter datoen for ikrafttrædelsen af den flerårige finansielle ramme for perioden 2008-2013, hvis dette sker senere, vil der ikke længere blive disponeret over restbeløb til fordel for AVS fra 9. EUF eller fra tidligere EUF eller over midler, der er frigjort fra projekter under disse EUF, med undtagelse af restbeløb fra ordningen til stabilisering af eksportindtægterne fra landbrugsråvarer (STABEX) under EUF, der ligger forud for 9. EUF, og af de midler, der henvises til i stk. 2, litra b).

4. Hele beløbet til 10. EUF dækker perioden fra 1. januar 2008 til 31. december 2013. Der vil ikke blive disponeret over midlerne fra 10. EUF efter 31. december 2013, medmindre Rådet beslutter noget andet ved enstemmighed på forslag af Kommissionen.

5. Indtægter i form af renter fra transaktioner finansieret under forpligtelser indgået under tidligere EUF og af de i stk. 2 i denne artikel omhandlede midler, der er deponeret hos udbetalende myndigheder i Europa, jf. artikel 37, stk. 1, i bilag IV til AVS-EF-aftalen, krediteres en eller flere bankkonti, der åbnes i Kommissionens navn, og anvendes i overensstemmelse med artikel 6.

6. Hvis en ny stat tiltræder Fællesskabet, ændres fordelingen af de i stk. 2 anførte bidrag ved enstemmig afgørelse truffet af Rådet på forslag af Kommissionen.

7. De finansielle midler kan reguleres ved enstemmig afgørelse truffet af Rådet i henhold til artikel 62, stk. 2, i AVS-EF-aftalen.

8. I lyset af medlemsstaternes tilsagn om at ville øge den statslige udviklingsbistand betydeligt i den periode, der dækkes af den flerårige finansielle ramme for 2008-2013, kan en medlemsstat stille ekstra midler til rådighed for Kommissionen ud over dem, der er omhandlet i stk. 2, for at bidrage til trustfonde eller til finansiering og medfinansiering af projekter og programmer i AVS, som forvaltes af Kommissionen eller Banken under AVS-EF-aftalen. Gennemførelsesreglerne for sådanne fonde, herunder dækningen af de i artikel 6 omhandlede ekstra støtteudgifter, som Kommissionen eller Banken pådrager sig, fremgår af de i artikel 9 omhandlede forordninger. Hvis der efter enstemmig afgørelse bliver stillet sådanne ekstra midler til rådighed af medlemsstaterne i overensstemmelse med den i stk. 2 omhandlede bidragsnøgle, forvaltes de efter den procedure, der fremgår af artikel 8.

9. Inden udløbet af 10. EUF vurderer medlemsstaterne i overensstemmelse med stk. 7 i bilag 1b til AVS-EF-aftalen, i hvilket omfang forpligtelser og betalinger er blevet realiseret, samt resultater og indvirkning af den bistand, der er ydet, på grundlag af en resultatundersøgelse, som Rådet foretager på grundlag af et forslag, som Kommissionen udarbejder i 2010. Behovet for nye midler til støtte til finansielt samarbejde efter 2013 fastsættes på baggrund af denne vurdering blandt andet.

10. Medlemsstaterne kan ved enstemmighed inden udgangen af 2013 beslutte at opføre alle eller en del af de restbeløb, der ikke er disponeret over fra 10. EUF. I overensstemmelse med stk. 3 i bilag 1a til aftalen om den flerårige finansielle ramme vedtages alle nødvendige ændringer af den flerårige finansielle ramme og tilhørende elementer i AVS-EF-aftalen af AVS-EF-Ministerrådet.

A rtikel 2

Midler tildelt AVS

1. Det beløb på 22 682 mio. EUR, der er omhandlet i artikel 1, stk. 2, litra a), nr. i), tildeles samarbejdsinstrumenterne på følgende måde:

a) 18 940 mio. EUR til bistand til støtte for langsigtet udvikling, der skal programmeres på nationalt og regionalt plan. Denne beløbsramme anvendes til

i) at finansiere nationale vejledende programmer i overensstemmelse med artikel 1-5 i bilag IV til AVS-EF-aftalen

ii) at finansiere regionale vejledende programmer til støtte for samarbejde og integration på regionalt og tværregionalt plan i overensstemmelse med artikel 6-11, artikel 13, stk. 1, og artikel 14 i bilag IV til AVS-EF-aftalen

b) 2 242 mio. EUR til bistand til støtte for samarbejde inden for AVS og tværregionalt samarbejde i overensstemmelse med artikel 12, artikel 13, stk. 2, og artikel 14 i bilag IV til AVS-EF-aftalen. Beløbsrammen omfatter bistand til dele af driftsudgifterne for AVS-sekretariatet omhandlet i protokol 1 til AVS-EF-aftalen, for Den Blandede Parlamentariske Forsamling oprettet ved artikel 17 i AVS-EF-aftalen og for Centret for Industriel Udvikling (CVU) og Det Tekniske Center for Samarbejde på Landbrugsområdet og i Landdistrikterne (TCL) i overensstemmelse med bestemmelserne i bilag III til AVS-EF-aftalen

c) dele af midlerne under a) og b) kan anvendes til at afhjælpe udefra kommende påvirkninger og uforudsete behov, herunder hvor det måtte være nødvendigt til supplerende kortsigtet humanitær nødhjælp og katastrofebistand på nationalt og regionalt plan i overensstemmelse med artikel 72 og 73 i AVS-EF-aftalen, såfremt denne støtte ikke kan finansieres over EU’s budget, til støtte i tilfælde af kortsigtede ustabile eksportindtægter i overensstemmelse med artikel 68 i AVS-EF-aftalen, eller til fredskonsolidering samt forebyggelse og løsning af konflikter i overensstemmelse med artikel 11 i AVS-EF-aftalen

d) 1 500 mio. EUR i form af en tildeling til Banken til finansiering af investeringsfaciliteten i henhold til de vilkår og betingelser, der er anført i bilag II (Finansieringsvilkår og –betingelser) til AVS-EF-aftalen, omfattende et ekstra bidrag til midlerne i investeringsfaciliteten, der forvaltes som en revolverende fond, og gavebistand til finansieringen af rentegodtgørelser som omhandlet i artikel 2 og 4 i bilag II til AVS-EF-aftalen i den periode, hvor 10. EUF løber.

2. Alle andre ekstra midler, der er omhandlet i artikel 1, stk. 8, forvaltes enten af Kommissionen eller af Banken, når de bliver stillet til rådighed. De ekstra beløb, der nævnes i artikel 1, stk. 8, sidste punktum, tildeles efter behov til de i stk. 1, litra a) og b), omhandlede beløbsrammer på grundlag af en afgørelse truffet af AVS-EF-Ministerrådet i overensstemmelse med stk. 3 i bilag Ia til AVS-EF-aftalen.

A rtikel 3

Midler tildelt OLT

1. Det i artikel 1, stk. 2, litra a), nr. ii), omhandlede beløb på 294 mio. EUR tildeles som fastlagt i en afgørelse truffet af Rådet inden 31. december 2007 om ændring af associeringsafgørelsen i henhold til traktatens artikel 187.

2. Hvis et OLT bliver uafhængigt og tiltræder AVS-EF-aftalen, nedsættes det i stk. 1 anførte beløb, og beløbene i artikel 2, litra a), forhøjes tilsvarende af Rådet, der træffer afgørelse ved enstemmighed på forslag af Kommissionen.

A rtikel 4

Lån fra Bankens egne midler

1. Til det beløb, der er tildelt investeringsfaciliteten under 9. EUF som anført i artikel 1, stk. 2, litra b), og det beløb, der er anført i artikel 2, stk. 1, litra d), lægges et vejledende beløb på op til 1 700 mio. EUR i form af lån, der ydes af Banken fra egne midler. Disse midler tildeles de formål, der er omhandlet i bilag II til AVS-EF-aftalen, i overensstemmelse med betingelserne i Bankens vedtægter og de relevante bestemmelser om vilkårene og betingelserne for investeringsfinansiering i ovennævnte bilag II og associeringsafgørelsen.

2. I forhold til deres andel i Bankens kapital forpligter medlemsstaterne sig til, idet de giver afkald på retten til at gøre indsigelse, som kautionister over for Banken at hæfte for alle finansielle forpligtelser for låntagerne i medfør af de kontrakter, der indgås af Banken om udlån af dens egne midler til gennemførelse af artikel 1 i bilag II til AVS-EF-aftalen og de tilsvarende bestemmelser i associeringsafgørelsen.

3. Den i stk. 2 omhandlede kaution er begrænset til 75 % af det samlede beløb, for hvilket Banken har åbnet kreditter i medfør af samtlige lånekontrakter, men skal dække alle risici.

4. Medlemsstaternes forpligtelser efter stk. 2 fastsættes i kautionskontrakter mellem de enkelte medlemsstater og Banken.

A rtikel 5

Transaktioner, der forvaltes af Banken

1. Indbetalinger til Banken i forbindelse med lån på særlige vilkår, der er ydet AVS-staterne, OLT og de franske oversøiske departementer, samt provenuer og indtægter fra transaktioner med risikovillig kapital, der er foretaget i henhold til EUF før 9. EUF, tilfalder medlemsstaterne i forhold til deres bidrag til den EUF, hvorfra beløbene hidrører, medmindre Rådet på forslag af Kommissionen enstemmigt beslutter at henlægge dem som reserve eller anvende dem til andre formål.

2. Bankens provision for forvaltning af de lån og transaktioner, der er nævnt i stk. 1, fratrækkes forlods de beløb, der skal krediteres medlemsstaterne.

3. Bankens provenuer og indtægter af transaktioner i henhold til investeringsfaciliteten under 9. og 10. EUF anvendes til andre transaktioner i henhold til denne facilitet i overensstemmelse med artikel 3 i bilag II til aftalen efter fradrag for ekstraordinære udgifter og forpligtelser i tilknytning til faciliteten.

4. Bankens udgifter til forvaltning af investeringsfacilitetens transaktioner som nævnt under stk. 3 godtgøres fuldt ud i overensstemmelse med artikel 3, stk. 1, litra a), i bilag II til AVS-EF-aftalen.

A rtikel 6

Midler forbeholdt støtteudgifter med tilknytning til EUF

1. Midlerne til støtteforanstaltninger som omhandlet i artikel 1, stk. 2, litra b, nr. iii), og artikel 1, stk. 5, skal dække de omkostninger til programmering og gennemførelse af EUF, som ikke nødvendigvis er dækket af støttestrategidokumenterne og de flerårige vejledende programmer, der er omhandlet i den i artikel 9, stk. 1, nævnte forordning fra Rådet.

2. Disse midler til støtteforanstaltninger, der anslås at udgøre 4 % af de midler, som forvaltes af Kommissionen under AVS-EF-aftalen og associeringsafgørelsen, kan dække udgifter i forbindelse med arbejdet med forberedelse, opfølgning, overvågning, regnskabsførelse, revision og evaluering, som er direkte nødvendigt for programmeringen og gennemførelsen af de af Kommissionen forvaltede midler, og udgifter i forbindelse med opnåelsen af disse mål, for eksempel forskning i udviklingspolitik, undersøgelser, møder, information, oplysning, uddannelse og publicering, udgifter til computer-netværk til informationsudveksling og alle andre udgifter til administrativ eller teknisk bistand, som Kommissionen måtte have til forvaltningen af EUF. De skal også dække udgifter såvel for Kommissionens hovedsæde som for delegationerne til administrativ støtte, som er nødvendig for at forvalte transaktioner, der finansieres i henhold til AVS-EF-aftalen og associeringsafgørelsen.

KAPITEL II

GENNEMFØRELSESBESTEMMELSER OG AFSLUTTENDE BESTEMMELSER

A rtikel 7

Bidrag til 10. EUF

1. Kommissionen udarbejder og meddeler hvert år inden den 15. oktober Rådet en redegørelse over de forpligtelser, betalinger og indkaldelser af bidrag, der skal gennemføres i det indeværende og følgende regnskabsår, under hensyntagen til Bankens overslag vedrørende forvaltningen og driften af investeringsfaciliteten. Disse beløb baseres på, i hvor høj grad de foreslåede midler reelt kan udbetales. Rådet træffer afgørelse med kvalificeret flertal om, hvor stort et beløb der årligt skal indkaldes af bidrag til det følgende år, og angiver, hvor stor en del der skal gå til Kommissionen og hvor stor en del til Banken.

2. Kommissionen og Rådet sørger for, at bidragene svarer til de forventede betalinger. Hvis de i henhold til stk. 1 vedtagne bidrag afviger fra EUF’s faktiske behov i det pågældende regnskabsår, forelægger Kommissionen forslag om at ændre bidragsbeløbene for Rådet, der træffer afgørelse med kvalificeret flertal som anført i artikel 8.

3. Med hensyn til betalingen af midler, der disponeres over fra tidligere EUF, beregnes de enkelte medlemsstaters bidrag i forhold til deres bidrag til 9. EUF.

4. De nærmere bestemmelser for medlemsstaternes indbetaling af bidrag fastsættes i den finansforordning, der er nævnt i artikel 9, stk. 2.

A rtikel 8

Udvalget for Den Europæiske Udviklingsfond

1. Der nedsættes et udvalg i Kommissionen, i det følgende benævnt “EUF-Udvalget”, bestående af repræsentanter for medlemsstaternes regeringer, til at forvalte de midler i 10. EUF, som Kommissionen forvalter. En repræsentant for Kommissionen er formand for EUF-Udvalget, og Kommissionen varetager dets sekretariatsforretninger. En repræsentant for Banken deltager i udvalgets arbejde.

2. Medlemsstaternes stemmer i EUF-Udvalget tildeles følgende vægt:

Medlemsstat | Stemmetal |

Belgien | [35] |

Bulgarien | [1] |

Tjekkiet | [5] |

Danmark | [20] |

Tyskland | [205] |

Estland | [1] |

Grækenland | [15] |

Spanien | [79] |

Frankrig | [196] |

Irland | [9] |

Italien | [129] |

Cypern | [1] |

Letland | [1] |

Litauen | [1] |

Luxembourg | [3] |

Ungarn | [6] |

Malta | [1] |

Nederlandene | [49] |

Østrig | [24] |

Polen | [13] |

Portugal | [12] |

Rumænien | [4] |

Slovenien | [2] |

Slovakiet | [2] |

Finland | [15] |

Sverige | [27] |

Storbritannien | [148] |

I alt | [1001] |

3. EUF-Udvalget udtaler sig med et kvalificeret flertal på [601] stemmer, idet mindst [13] medlemsstater skal stemme for.

4. Stemmevægten i stk. 2 og det kvalificerede flertal i stk. 3 ændres af Rådet ved enstemmig afgørelse i det tilfælde, der er nævnt i artikel 1, stk. 6.

5. EUF-Udvalget vedtager selv sin forretningsorden.

A rtikel 9

Gennemførelsesbestemmelser

Gennemførelsesbestemmelserne til denne aftale fastsættes i

(1) en forordning om programmerings- og beslutningsprocedurer, som inden AVS-EF-aftalens ikrafttræden vedtages af Rådet med kvalificeret flertal, jf. artikel 8, på forslag af Kommissionen og efter udtalelse fra Banken for så vidt angår de bestemmelser, som vedrører denne

(2) en finansforordning, som inden AVS-EF-aftalens ikrafttræden vedtages af Rådet med kvalificeret flertal, jf. artikel 8, på forslag af Kommissionen og efter udtalelse fra Banken for så vidt angår de bestemmelser, som vedrører denne, samt fra den ved artikel 247 i traktaten om oprettelse af Det Europæiske Fællesskab oprettede revisionsret, i det følgende benævnt “Revisionsretten”.

A rtikel 10

Finansiel gennemførelse, regnskabsførelse, revision og decharge

1. Kommissionen varetager den finansielle gennemførelse af de beløbsrammer, den forvalter, i overensstemmelse med artikel 2, stk. 1, litra a) og b), artikel 2, stk. 2, og artikel 6 og varetager den finansielle gennemførelse af projekter og programmer i overensstemmelse med den i artikel 9, stk. 2, omhandlede finansforordning. Til inddrivelse af uberettiget udbetalte beløb kan afgørelser truffet af Kommissionen tvangsfuldbyrdes i henhold til artikel 256 i traktaten om oprettelse af Det Europæiske Fællesskab.

2. Banken forvalter investeringsfaciliteten og gennemfører transaktioner i henhold hertil på Fællesskabets vegne i overensstemmelse med reglerne i den i artikel 9, stk. 2, omhandlede finansforordning. Hermed optræder Banken på Fællesskabets vegne og på dettes risiko. Medlemsstaterne er indehaver af alle hermed forbundne rettigheder, herunder som fordringshaver eller ejer.

3. Banken varetager den finansielle gennemførelse af transaktioner i form af lån fra dens egne midler som omhandlet i artikel 4, i givet fald kombineret med rentegodtgørelser over fondens gavebistandsmidler.

4. For hvert regnskabsår opstiller og godkender Kommissionen EUF’s regnskaber og sender dem til Europa-Parlamentet, Rådet og Revisionsretten.

5. De oplysninger, der er nævnt i artikel 9, stiller Kommissionen til rådighed for Revisionsretten, for at denne på grundlag af regnskabsbilag kan foretage sin kontrol af den bistand, der er ydet fra EUF-midler.

6. Banken sender hvert år Kommissionen og Rådet sin årsrapport om gennemførelsen af transaktioner, der finansieres af de EUF-midler, som forvaltes af Banken.

7. Revisionsretten udøver de beføjelser, den har fået i henhold til artikel 248 i traktaten om oprettelse af Det Europæiske Fællesskab i forbindelse med EUF’s transaktioner, jf. dog stk. 9. De betingelser, under hvilke Revisionsretten udøver sine beføjelser, fastsættes i den i artikel 9, stk. 2, omhandlede finansforordning.

8. Decharge for den finansielle forvaltning af EUF, med undtagelse af de transaktioner, der forvaltes af Banken, meddeles Kommissionen af Europa-Parlamentet efter henstilling fra Rådet, der træffer afgørelse med kvalificeret flertal, jf. artikel 8.

9. De transaktioner, der finansieres over de EUF-midler, som forvaltes af Banken, omfattes af de kontrol- og godkendelsesprocedurer, der er fastsat i Bankens vedtægter for alle dens transaktioner.

A rtikel 11

Revisionsklausul

Artiklerne i kapitel II kan ændres af Rådet ved enstemmighed på forslag af Kommissionen. Banken inddrages i forbindelse med Kommissionens forslag hvad angår anliggender vedrørende dens virksomhed og investeringsfacilitetens aktiviteter.

Artikel 12

Ratifikation, ikrafttræden og varighed

1. Hver medlemsstat godkender denne aftale i overensstemmelse med sine forfatningsmæssige bestemmelser. Hver medlemsstats regering giver Generalsekretariatet for Rådet for Den Europæiske Union meddelelse om afslutningen af de procedurer, der er nødvendige for aftalens ikrafttræden.

2. Denne aftale træder i kraft på den første dag i den anden måned efter den sidste medlemsstats notifikation af godkendelsen af denne aftale.

3. Denne aftale indgås for samme tidsrum som den flerårige finansielle ramme, der er knyttet som bilag Ib til AVS-EF-aftalen. Denne aftale forbliver dog uanset artikel 1, stk. 4, i kraft, så længe det er nødvendigt for, at alle transaktioner, der finansieres i henhold til AVS-EF-aftalen og associeringsafgørelsen og den pågældende flerårige finansielle ramme, kan fuldføres.

Artikel 13

Autentiske tekster

Denne aftale, der er udfærdiget i ét eksemplar på bulgarsk, dansk, engelsk, estisk, finsk, fransk, græsk, italiensk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk og ungarsk, idet hver af disse tekster har samme gyldighed, deponeres i arkiverne i Generalsekretariatet for Rådet for Den Europæiske Union, som fremsender en bekræftet genpart til hver af signatarstaternes regeringer.

Udfærdiget i Bruxelles, den

Underskrifter

[1] EUT L 287 af 28.10.2005.

[2] EFT L 317 af 15.12.2000.